สรรหาผอ.ออมสินต้องถึงมือนายกฯ
ออมสินวุ่นไม่เลิก หลัง พรรณี โยนนายกฯ แก้ปมสรรหาผู้อำนวยการออมสิน
29 พ.ค. 2555

ออมสินวุ่นไม่เลิก หลัง พรรณี โยนนายกฯ แก้ปมสรรหาผู้อำนวยการออมสิน 
แหล่งข่าวจากกระทรวงการคลัง เปิดเผยว่า นางพรรณี สถาวโรดม ประธานกรรมการธนาคารออมสิน และประธานสรรหาผู้อำนวยการธนาคารออมสิน ได้ยืนยันกับ น.ส.ยิ่งลักษณ์ ชินวัตร นายกรัฐมนตรี ว่าไม่ได้ขาดคุณสมบัติการเป็นประธานกรรมการสรรหาตามที่มีการร้องเรียนมาถึงนายกฯ ว่า มีมติคณะรัฐมนตรี เดือน มิ.ย. 2552 ห้ามไม่ให้ประธานธนาคารรัฐนั่งเป็นประธานกรรมการสรรหาผู้บริหาร
ล่าสุด ทีมงานนายกฯ ได้สั่งการมายังกระทรวงการคลังให้สำนัก งานคณะกรรมการนโยบายรัฐวิสาหกิจ (สคร.) ทำหนังสือชี้แจงอย่างเป็นทางการให้นายกฯ รับทราบว่านางพรรณี นั่งเป็นประธานกรรมการสรรหาไม่ได้เพราะอะไร เพื่อให้นายกฯ ตัดสินใจ หลังจากเดินทางกลับมาจากประเทศออสเตรเลีย ว่าจะให้นางพรรณีนั่งเป็นประธานกรรมการสรรหาผู้อำนวยการธนาคารออมสินต่อไป หรือให้ลาออก
นายประสงค์ พูนธเนศ ผู้อำนวยการ สคร. เปิดเผยว่า สคร. ได้ทำหนังสือชี้แจงเรื่องมติ ครม. เดือน มิ.ย. 2552 อย่างเป็นทางการให้นางพรรณีรับทราบแล้ว ตั้งแต่วันที่ 25 พ.ค.ที่ผ่านมา โดยชี้แจงว่า สคร.เป็นผู้เสนอมติดังกล่าว โดยมีประเด็นที่สำคัญว่าประธานกรรมการไม่สมควรนั่งเป็นประธานสรรหา เพราะเป็นเรื่องที่เกี่ยวข้องกับจริยธรรม ซึ่ง ครม.ในขณะนั้นก็มีมติเห็นชอบ 
สำหรับเรื่องที่ทีมงาน นายกฯ ต้องการให้ สคร.ทำหนังสือชี้แจงเกี่ยวกับเรื่องนี้ ขณะนี้ทาง สคร.ยังไม่ได้รับหนังสือเป็นทางการ
แหล่งข่าวจากกระทรวงการคลังเปิดเผยว่า นายกิตติรัตน์ ณ ระนอง รองนายกรัฐมนตรี และรมว.คลัง ได้แจ้งให้ทราบว่า ปัญหาเรื่องความขัดแย้งในธนาคารออมสินนั้นจะไม่เข้าไปก้าวก่าย เพราะมีคณะกรรมการดูแลอยู่ เช่นเดียวกับคณะกรรมการสอบข้อเท็จจริงเกี่ยวกับการปล่อยสินเชื่อที่มี นายวิจิตร สุพินิจ อดีตผู้ว่าการ ธนาคารแห่งประเทศไทย(ธปท.)เป็นประธานสอบนั้น ก็จะให้คณะกรรมการธนาคารออมสินดูแล